tartuNLP/wikipedia-smugri-20251201 huggingface dataset:
Salon Piivolley

Salon Piivolley oli suomalainen lentopalloseura. Piivolley oli yksi SM-liigan menestyneimmistä joukkueista 2000-luvulla. Seura menetti liigalisenssinsä kauden 2010-11 jälkeen talousvaikeuksiensa vuoksi. 
Salon Piivolley voitti SM-hopeaa peräkkäisiltä kausilta 2004, 2005 ja 2006. Pronssia salolaiset saavuttivat vuosina 2001 ja 2007. Suomen Cupin finaalissa joulukuussa 2003 Piivolley voitti Perungan Pojat Länsi-Auto Areenalla erin 3-2. Suomen Cupin hopeaa joukkue on voittanut kolme kertaa.
Historia.
Vuonna 1999 syntyi ajatus Salon seudun miesten huippulentopallojoukkueiden yhdistämisestä. Lentopallossa menestystä 1990-luvulla niittänyt Perttelin Peikot yhdistyi Salon Viestin kanssa yhdeksi joukkueeksi 1999. Nimeksi joukkuelle vakiintui Salon Piivolley.
Uusi seura pääsi heti mitalien makuun, kun se voitti kaudella 2001 SM-pronssia. Lisäksi joukkue otti Suomen Cupin hopeaa palkintokaappiinsa. Kaudella 2003 joukkuetta ravisteli dopingkohu, kun Piivolleyn pelaaja kärähti dopingista. Dopingkäryn taustalla eivät kuitenkaan olleet joukkueen valmentajat tai muu henkilökunta. Pelaaja toimi itsenäisesti ottaessaan kiellettyjä aineita. Kausi kirkastui kuitenkin hieman, kun joukkue otti seuran historian ensimmäisen Suomen Cupin voiton. 
Kaudella 2004 Piivolley pääsi jälleen mitalien makuihin, kun joukkue otti SM-hopeaa sekä Suomen Cupin hopeaa. SM-finaalisarjassa joukkue hävisi Pielaveden Sampolle. Kaudella 2005 sama kaava toistui jälleen kun Piivolley oli häviävänä osapuolena finaalisarjassa Pielaveden Sampoa vastaan. Kaudella 2006 joukkue eteni jälleen SM-finaaleihin, mutta ei pystynyt ottamaan Suomen mestaruutta vielä Saloon. Tällä kertaa Salon Piivolleyta parempi oli Tampereen Isku-Volley. Kaudella 2007 Piivolley otti pronssia SM-liigassa, kun se kaatoi Isku-Volleyn. Tilille kertyi myös Suomen Cupin hopea. Kausi 2008 päättyi salolaisten osalta puolivälieriin, kun Isku-Volley eteni välieriin 3-0 otteluvoitoin.
Kaudet 2009–2011 päättyivät myös Piivolleyn osalta jo pudotuspelien avauskierroksilla ja menestys jäi laihaksi myös Suomen Cupin osalta. Seura kärsi talousvaikeuksista, jotka johtivat lopulta sen liigalisenssin hylkäämiseen ja joukkueen pois sulkemiseen Mestaruusliigasta kauden 2010–2011 päätteeksi. 
Seura meni konkurssiin 2011.
Muuta.
Salossa ovat pelanneet muun muassa Viron maajoukkuepassari Kert Toobal, Suomen maajoukkueen hakkuri Matti Hietanen sekä yleispelaaja Teppo Heikkilä sekä liberona maajoukkueessa viime vuosina esiintynyt Jesse Mäntylä.
La strada (albumi)

La strada on suomalaisen The Quiets -rautalankayhtyeen studioalbumi. Se julkaistiin vuonna 1994.
Unkarin kansantasavalta

Unkarin kansantasavalta () oli Unkarin valtion virallinen nimi vuosina 1949–1989, jolloin Unkarin kommunistisella puolueella oli johtava asema. Unkarin kansantasavalta oli Varsovan liiton jäsenvaltio, ja sen ulkopolitiikka oli Neuvostoliitolle myönteistä. Maa kuului lisäksi Keskinäisen taloudellisen avun neuvostoon (SEV) osallistuen näin sosialististen maiden taloudelliseen työnjakoon clearing-kaupan kautta.
Perustaminen.
Toisessa maailmansodassa akselivaltoihin kuulunut Unkarin kuningaskunta solmi aselevon Neuvostoliiton kanssa syksyllä 1944. Puna-armeijan saapuessa Unkariin ja sen perustaessa tukikohtia Unkariin maahan perustettiin poliittinen poliisiorganisaatio, myöhemmän ÁVO:n edeltäjä, valvomaan oppositiota. Kommunistisella progandalla pyrittiin nostamaan Neuvostoliiton ohjaileman kommunistipuolueen kannatusta. Unkarin kommunistinen puolue sai kuitenkin vain 17 prosenttia äänistä demokraattisesti järjestyissä vaaleissa, joissa itsenäinen talonpoikais- ja maataloustyöläisten puolue muodosti hallituskoalition pääministeri Zoltán Tildyn johdolla vuonna 1945. Se oli väliaikainen kansanrintamahallitus, jonka myös länsivallat aluksi tunnustivat. 
Vaikka kommunistit eivät päässeetkään hallituksen johtoon, he saivat strategisesti tärkeän sisäministerin salkun. Sisäministeriksi tuli kommunisti László Rajk, joka perusti poliittisen suojelupoliisi ÁVO:n vuonna 1946. Näin kommunistipuolue pääsi valvomaan toisten puolueiden toimintaa, yleistä järjestystä sekä vaaleja. Neuvostoliiton tuella puoluejohtaja Mátyás Rákosi syrjäytti vastustajansa, muut puolueet vaiennettiin tai tuhottiin, sosiaalidemokraattinen puolue pakotettiin fuusioitumaan kommunistipuolueen kanssa. Unkari julistettiin sosialistiseksi kansantasavallaksi vuonna 1949. 
Stalinismista gulassikommunismiin.
Josif Stalinin kuoleman jälkeen vuonna 1953 stalinismin ylilyöntejä alettiin kritisoida ja purkaa. Unkarin pääministeriksi valittiin samana vuonna uudistusmielinen ja kansan suosima kommunisti Imre Nagy. Maailmanpolitiikan ja sen myötä Neuvostoliiton kommunistipuolueen linjan jälleen kiristyessä Nagy joutui eroamaan, mutta tyytymättömyys kasvoi. Vuonna 1956 maassa tapahtui Unkarin kansannousu, jonka Varsovan liiton maat Romaniaa lukuun ottamatta kukistivat Neuvostoliiton johdolla estääkseen Unkaria irtautumasta Neuvostoliiton ulkopolitiikan ja Itä-Euroopan sosialististen maiden piiristä. 
Kansannousun kukistamisen jälkeen valtaan nousi János Kádár, jonka johdolla maa siirtyi ns. gulassikommunismiin: valtion tiukkaa valvontaa purettiin, kansan hyvinvointia ja tyytyväisyyttä pyrittiin lisäämään. 
Kansantasavallan loppu.
Berliinin muurin murruttua ja Neuvostoliiton romahduksen häämöttäessä Unkari alkoi irtautua Neuvostoliiton vaikutuspiiristä. Vuonna 1989 Neuvostoliiton joukkoja alettiin poistaa maasta ja siirtyminen monipuoluejärjestelmään alkoi, ensimmäiset vapaat vaalit järjestettiin 1990. Virallisesti Unkarin kansantasavalta lakkasi olemasta 23. lokakuuta 1989, jolloin parlamenttitalon parvekkeelta tuolloinen väliaikainen presidentti, parlamentin puhemies Mátyás Szűrös julisti Unkarin tasavallaksi "(Magyar Köztársaság)."
Stone the Crows

Stone the Crows oli vuosina 1969–1973 toiminut skotlantilainen rock-yhtye.
Yhtye aloitti nimellä The Power kitaristi Leslie Harveyn johtamana. Yhtyeeseen liittyi vanhemman veljensä Alex Harveyn esittämänä mukaan soul- ja bluesvaikutteinen laulaja Maggie Bell, joka oli ollut erilaisissa klubiyhtyeissä päivätöiden ohella.
Muut jäsenet olivat John McGinnis - kosketinsoittimet, Colin Allen - rummut ja James (Jim) Dewar - basso. Yhtye kiersi Manner-Euroopassa klubeissa ja USAn sotilastukikohdissa.
1969 Led Zeppelin -yhtyeen manageri Peter Grant kiinnostui ja alkoi hoitaa heidän asioitaan keksien myös nimen Stone the Crows slangisanonnasta, joka ilmaisee yllätystä tai inhoa.
Tällä kokoonpanolla yhtye teki 1970 Polydor-levy-yhtiölle albumit "Stone the Crows" ja "Ode to John Law".
Maggie Bellin tyyliä verrattiin Janis Jopliniin, ja häntä pidettiin yleisesti Britannian vahvimpana naispuolisena rock-laulajana. Vuonna 1972 hän voitti Top Girl Singer Awards -palkinnon. 
1971 Ronnie Leahy ja Steve Thompson korvasivat McGinnisin ja Dewarin, joka liittyi myöhemmin entisen Procol Harum -kitaristi Robin Trowerin Jude ja Robin Trower Group -kokoonpanoihin basisti/laulajaksi.
Stone the Crowsin uudelta kokoonpanolta ilmestyi 1972 albumi "Teenage Licks".
Yhtye konsertoi tulevan "'Ontinuous Performance" -albumin äänitysten välillä Swansean yliopiston esittäytymisjuhlassa Walesissa toukokuussa 1972. Kappaletta kuuluttaessaan Leslie Harvey sai sähköiskun viallisen kitaravahvistimen johdettua verkkovirran kitaraan ja edelleen Harveyn ja käyttämänsä laulumikrofonin kautta maahan. Muut saivat iskuja irrotusyrityksissä, ja Harvey kuoli elvytyksestä huolimatta.
Yhtye jatkoi Maggie Bellin johdolla. Harveyn tilalle haluttiin John Mayall's Bluesbreakers ja perustamastaan Fleetwood Mac -yhtyeistä tunnetuksi tullut kitaristi/laulaja Peter Green. Hän oli vetäytynyt musiikkielämästä syrjään mielenterveysongelmien vuoksi. Harjoituksissa hän totesi ettei pystyisi lavaesiintymisiin. Seuraavissa konserteissa tuuraajana toimi Yes-yhtyeen Steve Howe.
Uudeksi vakituiseksi kitaristiksi tuli aiemmin Thunderclap Newman -yhtyeessä soittanut Jimmy McCulloch, jonka kanssa "'Ontinuous Performance" viimeisteltiin. Albumi ilmestyi 1972 ja saavutti Britanniassa listasijan 33. 
Yhtyeen tunne ei silti palannut entiselleen traagisen tapauksen jälkeen, ja se hajosi 1973.
Maggie Bell keskittyi soolouraansa, ja McCulloch liittyi Paul McCartneyn Wings-yhtyeeseen. Hän kuoli syyskuussa 1979 26-vuotiaana.
Colin Allen liittyi hollantilaiseen Focus-yhtyeeseen ja Steve Thompson John Mayall's Bluesbreakersiin.
Yhtyeen nimeä kantava kokoelma ilmestyi 1976. Sitä ei siis pidä sekoittaa em. albumiin.
Maggie Bell huomattiin myös Suomessa. Hän voitti Soundi-lehden 1974 ja 1975 lukijoiden vuosiäänestykset naislaulajien sarjassa ollen kolmas 1973. Häntä ei tule sekoittaa amerikkalaiseen soul-laulaja Madeline Belliin.
Murray-Darling-jokialue

Murray-Darling-jokialue on jokialue Australiassa. Alueen läpi virtaa maan kolme suurinta jokea, joista kaksi suurinta, Murray (2 530 km) ja Darling (2 740 km), ovat antanut alueelle sen nimen. Kolmanneksi suurin joki on Murrumbidgee (1 575 km). Murray-Darling-jokialue muodostaa seitsemäsosan koko Australian pinta-alasta ja kattaa 1 061 469 neliökilometrin alueen. Murray-Darling-jokialueen tärkein luonnonvara on vesi, jota käytetään muun muassa kasteluun. Neljän osavaltion alueelle levittäytyvän jokialueen vesistä on riippuvaisia noin kolme miljoonaa australialaista.
Murray-Darling-jokialueella sijaitsee yli 40 % valtaosin kuivan Australian maatiloista. Jokialue on maan tärkein maatalousalue. Sen useissa osissa on huomattu vesivarantojen olevan huomattavasti ylivarattuja tai ylikäytettyjä. Murray-Darling-jokialuetta pidetään tärkeänä myös sen luonnon monimuotoisuuden vuoksi. Alueelle tiedetään elävän useita satoja eläinlajeja, joista 35 lintu-, 16 nisäkäs- ja 35 kalalajia on määritelty uhanalaisiksi.
Laulava sydän (ohjelmasarja)

Laulava sydän oli vuosina 1998–2002 Yle TV2:lla esitetty musiikkiohjelma. Sarja perustui erilaisiin teemoihin, kuten esimerkiksi The Beatles ja Juice Leskinen. Kappaleisiin koetettiin löytää sopivia ja yllättäviäkin tulkitsijoita. Taustayhtyeenä oli usein Agents. Sarja oli suunnattu musiikin ystäville, eikä siinä ollut juontajia.
"Laulavan sydämen" esityksistä on julkaistu myös CD- ja DVD-koosteita.
Lapsivesipisto

Lapsivesipisto eli amniocentesis, amniosenteesi tai lapsivesipunktio on punktio, jolla otetaan vatsanpeitteiden läpi näyte lapsivedestä. Näytteestä voidaan tutkia monenlaisia sikiön sairauksia jo raskauden aikana. Punktio on kuitenkin jonkin verran riskialtis toimenpide, sillä arvioidaan että noin yksi 200 raskaudesta päättyy keskenmenoon; tosin Suomessa keskenmenojen määrä on esimerkiksi Turussa ollut vielä tätä arviota pienempi.
Laulava sydän

Laulava sydän on Edvin Laineen ohjaama suomalainen elokuva vuodelta 1948.
Musiikkipitoisen elokuvan käsikirjoitus on Toivo Kauppisen. Laulujen sanat on kuitenkin kirjoittanut Kerttu Mustonen, joka kuului tuon ajan johtaviin sanoittajiin. Elokuvan musiikin sävelsi Toivo Kärki, ja Tauno Palon laulamista lauluista neljä levytettiin, tunnetuimpana nimikappale .
Elokuva kertoo sodassa haavoittuneesta pankkivirkailijasta (Tauno Palo), joka on jäänyt riippuvaiseksi lääkkeistä. Vaimo pettää häntä, mutta hän löytää elämänhalun iskelmalaulajana. Löytyy myös uusi rakkaus, sairaalassa häntä hoivaava sisar hento valkoinen.
Tuotanto.
Tuottaja T. J. Särkkä oli löytänyt "Laulavan sydämen" Eila Peitsalon lehti-ilmoituksella. Hän piti tämän roolisuoritusta niin hienona, että halusi Peitsalon uuteenkin elokuvaan "Irmeli, seitsentoistavuotias" (1948).
Arviot.
Aikalaisarvioissa elokuva sai kiitosta musiikkielokuvana ja komediana, mutta yleisesti huomautettiin, että elokuvan traagiset ainekset jäivät liian kevyelle käsittelylle. Tulos olisi ollut parempi, jos se olisi pysynyt johdonmukaisesti kevyessä linjassaan. Syyksi epäiltiin kiirettä. Elokuvan valopilkuksi nostettiin lapsinäyttelijä Annika Sipilä.
Myöhemmässä arviossa on sanottu, että elokuva on oudon toimiva yhdistelmä musiikki-iloittelua, tiivistä jännitysnäytelmää ja sotavuosien jälkeisiä tuntoja purkavaa aikalaisdraamaa. Ossi Elstelän roolisuoritus saa kiitosta.
Michael Redd

Michael Wesley Redd (s. 24. elokuuta 1979 Columbus, Ohio) on yhdysvaltalainen uransa lopettanut koripalloilija. Hän pelasi vuonna 2012 päättyneellä NBA-urallaan 11 kautta Milwaukee Bucksissa ja yhden Phoenix Sunsissa. Hänet varattiin numerolla 43 Ohion osavaltionyliopistosta. 
Redd pelasi NBA-urallaan yhteensä 629 runkosarja- ja 16 pudotuspeliottelua. Hän oli kahdella kaudella NBA:n kymmenen eniten pisteitä tehneen pelaajan joukossa, kausina 2003–2004 (viides) ja 2005–2006 (yhdeksäs). Yhden kauden piste-ennätyksensä 2 028 hän teki kausista jälkimmäisellä. Hänen paras pistekeskiarvonsa 26,7 on kuitenkin kaudelta 2006–2007, jolla hän oli sivussa 29 ottelua polvivaivojen vuoksi. Hän pelasi ssa vuonna 2004 ja valittiin myöhemmin samana vuonna . Hänen uransa loppupuoli oli loukkaantumisten haittaama. 
Redd on Milwaukee Bucksin historian neljänneksi eniten pisteitä tehnyt pelaaja Kareem Abdul-Jabbarin, Glenn Robinsonin ja Sidney Moncriefin jälkeen. Hänen nimissään on seuran yhden ottelun piste-ennätys 57, jonka hän saavutti 11. marraskuuta 2006 ottelussa Utah Jazzia vastaan. 20. helmikuuta 2002 hän teki ottelussa Houston Rocketsia vastaan kahdeksan kolmen pisteen koria ottelun viimeisellä neljänneksellä, mikä on NBA:n ennätys (eniten kolmen pisteen koreja yksittäisellä neljänneksellä). 
Redd voitti Yhdysvaltain maajoukkueen riveissä olympiakultaa Pekingissä 2008.
Ronnie Lane

Ronnie Lane (1. huhtikuuta 1946 – 4. kesäkuuta 1997) oli englantilainen lauluntekijä ja basisti. 
Lane perusti Steve Marriottin kanssa Small Faces -yhtyeen vuonna 1965. Marriotin lähdettyä vuoden 1969 aattona muuttui Small Faces lisäjäsenten myötä The Facesiksi. Ronnie Lane jätti yhtyeen 1973 ja perusti Ronnie Lane's Slim Chancen ja teki soololevyjä. Vuonna 1977 hän teki Pete Townshendin kanssa yhteislevyn "Rough Mix".
Lane sairasti pitkään MS-tautia.
Benjamin Becker

Benjamin Becker (s. 16. kesäkuuta 1981 Merzig) on saksalainen tennispelaaja. Hän on parhaimmillaan ollut maailmanlistalla sijalla 38.
Becker on vuonna 2005 alkaneella ammattilaisurallaan yltänyt kerran ATP-turnauksen loppuotteluun, Bangkokissa 2007. Tiellään loppuotteluun hän voitti muun muassa Carlos Moyàn ja Tomáš Berdychin. Loppuottelussa hän hävisi Dmitri Tursunoville eräluvuin 2–6, 1–6. Ensimmäisen ATP-turnauksensa Becker voitti 's-Hertogenboschissa 2009. Turnaukseen karsintojen kautta selviytynyt Becker voitti toisella kierroksella Fernando Verdascon ja välierissä Rainer Schüttlerin. Finaalissa hän voitti Raemon Sluiterin lukemin 7–5, 6–3.
Grand Slam -turnauksissa Becker on kerran yltänyt neljännelle kierrokselle. Tämä tapahtui Yhdysvaltain avoimissa 2006, jolloin hän voitti ensin Filippo Volandrin, sitten Sébastien Grosjeanin ja kolmannella kierroksella Andre Agassin eräluvuin 7–5, 6–7(4), 6–4, 7–5. Tuo ottelu jäi Agassin ammattilaisuran viimeiseksi. Neljännellä kierroksella Becker hävisi Andy Roddickille luvuin 3–6, 4–6, 3–6. Toiselle kierrokselle hän on yltänyt Wimbledonissa 2006 voitettuaan Juan Ignacio Chelan ja samassa paikassa vuonna 2008 voitettuaan neljänneksi sijoitetun Nikolai Davydenkon. Wimbledonissa 2009 hän eteni toiselle kierrokselle voitettuaan Roko Karanušićin. Toisella kierroksella hän hävisi Jürgen Melzerille.
Driver

Driver on pelisarja, joka perustuu ajamiseen, toimintaan ja kolmannen persoonan ammuntaan. Useimpien osien pelattavana hahmona toimii poliisi nimeltään John Tanner.
Pelisarja.
Pääsarja.
Driver.
Ensimmäinen "Driver"-peli julkaistiin PlayStationille Euroopassa 25. kesäkuuta 1999, Yhdysvalloissa 30. kesäkuuta 1999 ja Japanissa maaliskuussa 2000. Versiot Game Boy Colorille, Microsoft Windowsille ja Macintoshille julkaistiin Yhdysvalloissa syyskuussa 2000 ja Euroopassa lokakuussa 2000. Peli sijoittuu 1970-luvulle, ja pelihahmona toimii peitetehtävässä oleva poliisi nimeltään John Tanner. Tarina perustuu Miamiin, San Franciscoon, Los Angelesiin ja New Yorkiin.
Driver 2.
"Driver 2" julkaistiin vain PlayStationille marraskuussa 2000, ja myöhemmin myös Game Boy Advancelle. Pelihahmona oli jälleen Tanner, mutta paikat olivat vaihtuneet Chicagoon, Havannaan, Las Vegasiin ja Rio de Janeiroon. Uutena ominaisuutena pelissä pääsee pois auton sisältä ja pystyy varastamaan uuden tilalle. Lisäksi pelissä esiintyy ensi kertaa muitakin kuin henkilöautomallisia autoja, esim. koulubusseja tai linja-autoja.
Driver 3.
"Driver 3" julkaistiin PlayStation 2:lle ja Xboxille kesäkuussa 2004. Peli ilmestyi myöhemmin Windowsille ja Game Boy Advancelle. Pelihahmona esiintyy edeltäjistä tuttu Tanner, ja peli sijoittuu Miamiin, Nizzaan ja Istanbuliin. Tässä pelissä ampumisesta tuli osa tehtävien suorittamista ja myös veneistä tuli ajoneuvoja.
Driver: Parallel Lines.
Neljäs "Driver" julkaistiin maaliskuussa 2006. Se on sarjan väkivaltaisin osa, ja se sai ikäluokitukseksi PEGI: 18. "Parallel Linesin" pelihahmona toimii uusi hahmo, The Kid, ja tällä kertaa pelissä esiintyy vain yksi kaupunki. Peli alkaa vuodesta 1978, mutta myöhemmässä osassa peliä aikajakso vaihtuu vuoteen 2006.
Driver: San Francisco.
Syyskuussa 2011 julkaistu "Driver: San Francisco" palauttaa pelihahmoksi poliisi John Tannerin ja sisältää realistisesti piirrettyjä kaupunkimaisemia sekä oikeita autoja. Yksi pelin uusista ominaisuuksista on uusi shift-mekaniikka, joka antaa pelaajien kaapata autoja lennosta. Idean takana on se, että Tanner on itse asiassa koomassa ja tekee mahdottomia temppuja kuvitteellisissa takaa-ajoissa. Autosta toiseen hyppääminen mahdollistaa entistä rohkeammat takaa-ajot, kun ajovirheen voi korjata edellä ajavaan autoon loikkaamalla. Jaloittelemaan ratin takaa ei päästä, sillä jalan käydyt osuudet on poistettu pelistä kokonaan.
Ubisoftin kehittämä ja julkaisema peli julkaistiin PlayStation 3:lle, Xbox 360:lle ja Microsoft Windowsille. Pelistä on tehty erillinen versio Wiille.
Oheissarja.
Driver: Vegas.
Matkapuhelimelle kehitetty mobiilipeli, joka sijoittuu Las Vegasiin ja kertoo pelihahmo Tannerin kostoretkestä.
Driver '76.
PlayStation Portablelle kehitetyssä "Driver"-pelissä pelihahmona toimii "Driver: Parallel Linesista" tutun The Kidin kaveri Ray.
Driver: LA Undercover.
"Driver: LA Undercover" on matkapuhelimelle kehitetty mobiilipeli.
Gökdeniz Karadeniz

Gökdeniz Karadeniz (s. 11. tammikuuta 1980 Karadeniz Ereğli, Turkki) on turkkilainen jalkapalloilija, joka edusti yli kymmenen vuotta kasvattajaseuraansa Trabzonsporia ja kymmenen vuotta Venäjän pääsarjajoukkue FK Rubin Kazania. Pelipaikaltaan 166-senttimetriä pitkä Karadeniz oli keskikenttäpelaaja.
Ura.
Trabzonsporin kasvatti Karadeniz teki debyyttinsä seuran edustusjoukkueessa kaudella 1999/00. Trabzonspor-uransa alussa turkkilainen pelasi puolustavammassa roolissa, mutta sai tasaisesti koko ajan hyökkäävämpää roolia. Karadeniz pelasi Trabzonsporissa vuosien 1999 ja 2008 välillä yhteensä 246 liigaottelua ja teki 63 maalia.
13. maaliskuuta 2008 Karadeniz siirtyi 8,7 miljoonalla eurolla Rubin Kazaniin. Sopimus on viisivuotinen.
Turkin maajoukkueessa Karadeniz debytoi 30. huhtikuuta 2003 ottelussa Tšekkiä vastaan. Karadeniz valittiin Turkin joukkueeseen vuoden 2008 EM-kisoihin, jossa hän pelasi ensimmäisen jakson yhdessä alkulohko-ottelussa ja tuli puolivälierässä vaihdosta kentälle jatkoajan viime minuuteilla. Hän pelasi kaikkiaan 50 maaottelua ja teki niissä kuusi maalia.
Rik Van Steenbergen

Rik Van Steenbergen (9. syyskuuta 1924 Arendonk, Belgia – 15. toukokuuta 2003 Antwerpen) oli belgialainen maantiepyöräilijä, lajinsa kolminkertainen maailmanmestari.
Köyhään perheeseen syntynyt Van Steenbergen aloitti pyöräilyuransa 14-vuotiaana. Hän siirtyi ammattilaiseksi vuonna 1942 ja saavutti jo seuraavana vuonna ensimmäisen merkittävän voittonsa, Belgian maantieajomestaruuden. Vuonna 1944 hän voitti ensimmäisen kerran suuren klassikkokilpailun oltuaan paras Flanderin ympäriajossa. Hän voitti saman kilpailun myös kaksi vuotta myöhemmin.
Vuoteen 1966 kestäneellä urallaan Van Steenbergen voitti useita muitakin klassikkoja: Pariisi–Roubaix’n 1948 ja 1952, La Flèche Wallonnen 1949 ja 1958, Pariisi–Brysselin 1950 sekä Milano–San Remon 1954. Maantiepyöräilyn maailmanmestaruuden hän voitti kolme kertaa: Kööpenhaminassa 1949 ennen Ferdinand Kübleriä, Ballerupissa 1956 ennen Rik Van Looya sekä kotiyleisönsä edessä Waregemissa 1957 ennen Louison Bobet’ta. Jo Zürichissa 1946 Van Steenbergen oli saanut pronssia Hans Knechtin ja Marcel Kintin jälkeen.
Van Steenbergen menestyi myös ratapyöräilyssä: hän voitti 40 kertaa kuuden päivän ajo -tapahtuman, neljä kertaa américaine-ajon Euroopan mestaruuden sekä paransi kahdesti maailmanennätystä. Ratapyöräilyssä saadut taidot tekivät hänestä erinomaisen kirimiehen myös maantiekilpailuihin, mutta pitkät ylämäet olivat hänelle tavallisesti vaikeita estäen voitot suurissa ympäriajoissa. Hän sijoittui kuitenkin toiseksi vuoden 1951 Italian ympäriajossa. On sanottu, että Van Steenbergen olisi saattanut voittaa suuria ympäriajoja keskittymällä niihin paremmin sen sijaan että osallistui lähes kaikkiin mahdollisiin kilpailuihin. Eräiden lähteiden mukaan Van Steenbergen voitti urallaan lähes tuhat kilpailua; voittojen määrä tosin vaihtelee suuresti lähteestä riippuen. 
Van Steenbergen kuoli pitkällisen sairauden jälkeen Antwerpenissa vuonna 2003. Hänen hautajaisiinsa Westmallen Sint Pauluskerkissa osallistui 2 000 vierasta joukossaan belgialaiset suurpyöräilijät Eddy Merckx, Rik Van Looy, Roger De Vlaeminck, Walter Godefroot, Johan De Muynck, Lucien Van Impe, Freddy Maertens ja Briek Schotte. Vieraisiin kuuluivat myös UCI:n puheenjohtaja Hein Verbruggen ja Belgian pääministeri Guy Verhofstadt.
Gökhan Zan

Gökhan Zan (s. 7. syyskuuta 1981 Antakya, Turkki) on turkkilainen jalkapalloilija, joka edusti vuonna 2015 päättyneellä pelaajaurallaan viimeksi kotimaansa pääsarjassa pelaavaa Galatasarayta. 194 senttimetriä pitkä Gökhan Zan on pelipaikaltaan puolustaja. Vuonna 2003 alkaneella Beşiktaş-urallaan Zan vietti kauden lainalla Gaziantepsporissa. Hän on edustanut myös Hataysporia ja Çanakkale Dardanelsporia. Gökhan Zan siirtyi kahden vuoden sopimuksella Galatasarayn riveihin kaudella 2009–2010.
Gökhan Zan pelasi Turkin maajoukkueessa 37 maaottelua vuosina 2006–2013. Hänet valittiin Turkin joukkueeseen vuoden 2008 EM-kisoihin, joissa hän pelasi ensimmäisen alkulohko-ottelun, puolivälierän ja välierän.
Harakat

Harakat ("Pica") on varisten heimoon kuuluva pohjoisen pallonpuoliskon varpuslintusuku. Harakoilla voidaan viitata myös laajempaan harakkamaisten varislintujen ryhmään, johon kuuluu "Pica"-suvun ohella muita sukuja.
Sukuun on perinteisesti luettu kolme lajia, joista euraasialainen harakka on jaettu moniin alalajeihin:
Cheertanssi

Cheertanssi () on cheerleadingin muoto. Cheertanssijoukkueet keskittyvät joukkueen esittämään tanssiesitykseen eivätkä rakenna pyramideja.
Cheertanssiesitys on vauhdikas, urheilullinen ja energinen. Esityksessä voidaan yhdistää ominaisuuksia eri tyylisuunnista (pom, hip hop). Joukkueet käyttävät esityksensä tukena huiskia (pom pomit), joiden käytössä on omat tekniikkavaatimuksensa.
Cheerleadingin kilpailuissa cheertanssijoille on oma esiintymisalusta, joka on yleensä kuminen tanssimatto. Cheertanssi -kilpailuohjelmassa on 5–20 henkisen joukkueen näytettävä pakolliset liikkeet, jotka vaihtelevat ikätason mukaan. Minimissään joukkueilla on oltava ohjelmassaan yksi spagaatti, yksi tanssihyppy, yksi cheerhyppy, kaksi jalanheittoa sekä junioreilla yksi 1-piruetti ja naisilla tuplapiruetti.
Kilpailuohjelman pituus on 2–2½ minuuttia ja joukkue esittää ohjelmansa 12×12 metrin kilpailualueella. Hyvä koreografia sisältää pakollisten liikkeiden lisäksi paljon kuviovaihtoja, visuaalisia tehokeinoja sekä vauhdikasta ja urheilullista tanssia, eläytymistä ja show-meininkiä unohtamatta.
Ryhmä-07

Ryhmä-07 on vuonna 2006 perustettu kesäteatteria esittävä kulttuuriyhdistys Karstulassa. Ryhmä koostuu pääosin nuorista näyttelijöistä, jotka ystävystyivät "Salatut elämät" -televisiosarjan kuvauksissa. 
Ryhmän puheenjohtajana toimii Janne Vakio, varapuheenjohtajana Joona Mielonen, rahastonhoitajana Eero Tommila ja sihteerinä Emma Virkkunen. Muita hallituksen jäseniä ovat Ville Virkkunen, Tiina Virkkunen sekä Emmi Parviainen. 
Karstulan kesäteatteri.
Ryhmä esitti kesällä 2007 Karstulan kesäteatterissa Markku Pölösen kirjoittaman näytelmän "Emmauksen tiellä". Kesän 2007 yleisötavoite oli 2200, mutta kävijöitä oli noin 3900. 
Ryhmän näytelmänä vuonna 2008 on Tapio Piiraisen "Siivoton juttu", joka on samalla myös kantaesitys. Vierailevia näyttelijöitä kesälle 2008 ovat Sami Sarjula, Tuomas Reunanen, Jenny Dahlström sekä Constantinos Mavromichalis.
Laulava Sydän (albumi)

Laulava Sydän on samannimisen ohjelmasarjan esityksiä sisältävä kokoelmalevy. Albumilla eri esittäjät tulkitsevat etenkin Rauli Badding Somerjoen tunnetuksi tekemiä kappaleita. Kokoelma julkaistiin vuonna 1999.
Sähköaisti

Sähköaisti on joidenkin, erityisesti vedessä elävien eläinten käyttämä, heikkojen sähkökenttien havaitsemiseen perustuva keino havainnoida ympäristöään. Yleisimmin sähköaisti yhdistetään haihin, mutta sen tiedetään kuuluvan myös muiden kalalajien sekä nokkaeläinten ominaisuuksiin. Sähköaisti määritellään aktiiviseksi tai passiiviseksi sen mukaan, tarvitaanko aistin toimimiseen aistivan eläimen itse tuottamaa sähkökenttää vai ei. Aktiivisen sähköaistin avulla eläin tuottaa ympärilleen sähkökentän, jossa tapahtuvia häiriöitä seuraamalla se kykenee havainnoimaan ympäristöään. Passiivisesta sähköaistista puhutaan, kun eläin ei itse tuota sähkökenttiä vaan kykenee vaistoamaan muiden eläinten ja kohteiden aiheuttamat sähköimpulssit.
Hain sähköaistin mahdollistavan sähköreseptorijärjestelmän kuvasi ensimmäisen kerran italialainen anatomi Stefano Lorenzini 1678. Sähköaistijärjestelmään kuuluva elin, Lorenzinin ampullae, nimettiin hänen mukaansa. Sähköaistin omaavilla eläimillä on ihossaan sähköreseptoreita, jotka reagoivat vastaanottamiinsa sähköimpulsseihin.
Gabriel Tiacoh

Gabriel Tiacoh (10. syyskuuta 1963 – 2. huhtikuuta 1992 Atlanta) oli norsunluurannikkolainen yleisurheilija ja olympiamitalisti, joka kilpaili pikajuoksussa. Hän voitti Los Angelesin olympialaisissa 1984 hopeaa 400 metrin juoksussa ja oli näin maansa ensimmäinen olympiamitalisti.
Tiacoh kuoli 28-vuotiaana vuonna 1992 aivokalvontulehdukseen.
Edward L. Beach, Jr.

Edward Latimer Beach, Jr. (20. huhtikuuta 1918 – 1. joulukuuta 2002) oli korkea-arvoinen yhdysvaltalainen meriupseeri ja bestseller-jännityskirjailija. Hänen isänsä Edward L. Beach, Sr. oli myös menestynyt meriupseeri.
Beach osallistui muun muassa Midwayn meritaisteluun toisessa maailmansodassa. Sodan jälkeen hän oli muun muassa joidenkin sukellusveneiden, kuten ydinkäyttöisen "USS Tritonin" komentaja, ja kulki sillä miehistöineen vuonna 1960 ensimmäisinä koko maapallon ympäri veden alla. 1950-luvulla hän julkaisi teoksen "Run Silent, Run Deep", joka on suomennettu nimellä ”Aja ääneti, aja syvällä”. Hän on myös kirjoittanut toisen maailmansodan sukellusveneistä kertovan kirjan "Dust on the Sea", joka on suomennettu nimellä ”Pinnalle jää vain pöly”, ja myös "Cold Is the Sea", ”Kylmä meri”.
Hänen kirjastaan Aja ääneti, aja syvällä on tehty vuonna 1958 filmatisointi joka poikkeaa huomattavasti alkuperäisteoksesta; siihen on otettu aineksia myös saman kirjailijan toisesta teoksestaa "Pinnalle jää vain pöly".
Elokuvan pääosissa nähdään Clark Gable ja Burt Lancaster.
Hakan Balta

Hakan Kadir Balta (s. 23. maaliskuuta 1983 Berliini, Saksa) on turkkilainen jalkapalloilija, joka edusti yli kymmenen vuotta Galatasarayta. Pelipaikaltaan hän on vasen laitapuolustaja.
Vuosien 2005 ja 2007 välillä Balta edusti Manisasporia, jossa hän pelasi 69 ottelua ja teki 11 maalia. Syyskuussa 2007 Hakan Balta siirtyi Galatasarayhin, jossa hän juhli kauden 2007–2008 päätteeksi Turkin Superliigan mestaruutta.
Hakan Balta on kuulunut myös Turkin maajoukkueeseen ja hänet valittiin Turkin joukkueeseen vuoden 2008 EM-kisoihin, jossa hän pelasi Turkin kaikki viisi ottelua alusta loppuun joukkueen yltäessä välieriin. Ensimmäisen maaottelumaalinsa Hakan Balta teki 20. toukokuuta 2008 ystävyysottelussa Slovakiaa vastaan. Yhteensä Balta on pelannut 50 maaottelua ja tehnyt niissä kaksi maalia.
Living in the Past

Living in the Past on Jethro Tullin julkaisema kokoelma-albumi vuodelta 1972. Se sisältää vain singlenä julkaistuja kappaleita, albumiraitoja, ennen julkaisemattomia kappaleita sekä pari liveraitaa yhtyeen vuoden 1970 Carnegie Hallin konsertistra. Albumin Yhdysvaltain ja Euroopan vinyylipainokset eroavat joiltain osin toisistaan; tämän lisäksi vuonna 1994 julkaistulta yhden CD:n versiolta on pudotettu pois muutamia alkuperäisessä julkaisussa mukana olleita raitoja. Vuonna 1997 julkaistu tupla-cd-versio sisältää kaikki alkuperäisillä painoksilla olleet kappaleet.
Albumi menestyi hyvin Yhdysvalloissa nousten top-3:een. Lisäksi nimikappaleesta ”Living in the Past” tuli siellä yhtyeen ensimmäinen hitti, nousten singlelistan sijalle #11 kolme vuotta Ison-Britannian menestyksensä jälkeen. Kappale tunnetaan rockmusiikissa erikoisesta 5/4-tahtilajistaan.
Kappaleet.
Mobile Fidelity Sound Labin julkaisema tupla-cd (1997):
Levy 2.
Kaikki kappaleet Ian Anderson ellei toisin mainita.
Emre Aşık

Emre Aşık (s. 13. joulukuuta 1973 Bursa) on turkkilainen jalkapalloilija, joka edusti vuonna 2010 päättyneellä pelaajaurallaan useita turkkilaisseuroja, viimeksi Galatasarayta. Aşık oli pelipaikaltaan puolustaja.
Aşık on edustanut urallaan Galatasarayn lisäksi Balıkesirsporia, Fenerbahçea, Istanbulsporia, Beşiktaşia ja Ankarasporia. 
Aşık on myös pelannut Turkin maajoukkueessa ja edusti joukkuetta vuoden 2002 MM-kisoissa, joissa Turkki sai pronssia, ja vuoden 2008 EM-kisoissa, joissa Turkki ylsi välieriin. Jälkimmäisissä hän pelasi kolmessa alkulohko-ottelussa ja puolivälierässä mutta joutui kahdesta varoituksesta saamansa pelikiellon vuoksi jäämään pois välieräottelusta. Aşik teki 34 pelaamassaan maaottelussa kaksi maalia vuosina 1993–2010.
Breisach am Rhein

Breisach am Rhein [ˈbraɪ̯sax am ˈraɪn], lyhyesti "Breisach", on kaupunki Baden-Württembergin osavaltiossa, eteläisessä Saksassa. Kaupunki sijaitsee Reinjoen varrella Saksan ja Ranskan välisellä rajalla, noin 20 kilometrin päässä Ranskan Colmarista ja Saksan Freiburg im Breisgausta sekä 60 kilometrin päässä Sveitsin Baselista.
Breisachin asukasluku oli kesäkuun 2022 lopussa 15 718. Alsacen ja Baden-Württembergin rajalla sijaitseva kaupunki on tärkeä alueellinen keskus. Breisachin seudulla asuu noin 40 000 ihmistä. Kaupungista on siltayhteys alsacelaiseen naapurikaupunkiin Neuf-Brisachiin (, "Uusi-Breisach").
Historia.
Breisachin aluetta asuttivat aikoinaan keltit. Kaupungin nimi on johdettu kelttiläisestä henkilönnimestä "Brîsios". Myöhemmin roomalaiset valtasivat Breisachin alueen ja rakennuttivat alueelle oman linnoituksensa. Linnoitus sijaitsi mäellä, jota roomalaiset nimittivät Mons Brisiacukseksi.
Nykyisen Breisachin historia alkaa vuodesta 1185, jolloin kaupungin perusti Hohenstaufenin dynastia. 1200-luvulla Breisachissa käynnistettiin St. Stephansmünsterin eli pyhän Tapanin kirkon rakennustyöt. 1500-luvulla Breisachista muodostui tärkeä Pyhän saksalais-roomalaisen keisarikunnan linnoituskaupunki. Kolmikymmenvuotisessa sodassa vuonna 1638 kenraali Bernhard Weimar valloitti kaupungin keisarillisen varuskunnan antautumiseen johtaneen Breisachin piirityksen jälkeen. Bernhard Weimarin kuoltua vuonna 1639 alue siirtyi Ranskalle, joka piti aluetta omana valloituksenaan. Virallisesti Breisach päätyi Ranskalle vuoden 1648 Westfalenin rauhassa.
Vuodesta 1670 alkanut Breisachin ranskalaistuttaminen päättyi vuoden 1697 Ryswickin rauhaan, jossa Breisach tuli jälleen osaksi Pyhää saksalais-roomalaista keisarikuntaa. Ranskan marsalkka Claude Villars valloitti kaupungin takaisin Ranskalle 7. syyskuuta vuonna 1703 Espanjan perimyssodan alkutaipaleella. Rastattin rauhan myötä vuonna 1714 Breisach siirtyi uudestaan osaksi Pyhää saksalais-roomalaista keisarikuntaa. Tuolloin Ranska aloitti Neuf-Brisachin linnoituksen rakennuttamisen Reinjoen toiselle puolelle. Vuonna 1805 Breisachista tuli osa Badenia.
Toisen maailmansodan aikana suurin osa Breisachista tuhoutui liittoutuneiden pommituksissa. 1970-luvulla kaupunkiin liitettiin Hochstettenin, Gündlingenin, Niederrimsingenin ja Oberrimsingenin kunnat ja kaupungit.
Tümer Metin

Tümer Metin (s. 14. lokakuuta 1974 Zonguldak, Turkki) on turkkilainen jalkapalloilija, joka pelasi toistakymmentä vuotta maansa pääsarjassa ja viimeiset vuodet Kreikassa sekä esiintyi myös maajoukkueessa. Metin tunnettiin hyvänä vapaapotkujen antajana ja kovana raatajana kentällä. 
Metin aloitti ammattilaisuransa vuonna 1997 Samsunsporissa. Neljän kauden jälkeen hän siirtyi Beşiktaşiin. Beşiktaşissa Metin vietti viisi kautta tehden 102 maalia 132 ottelussa. Fenerbahçeen Metin siirtyi vuonna 2006. Tammikuussa 2008 Metin lainattiin Kreikkaan Larissaan. 
Turkin maajoukkueessa Metin pelasi 26 maaottelua vuosina 2003–2008 ja teki niissä seitsemän maalia. Hänet valittiin Turkin joukkueeseen vuoden 2008 EM-kisoihin, joissa hän pelasi ensimmäisen puoliajan alkulohko-ottelussa Sveitsiä vastaan ja vaihtopelaajana viime hetket välieräottelussa Saksaa vastaan.
Ole Henrik Laub

Ole Henrik Laub (kuvataiteilijana Henry Barrach; 3. joulukuuta 1937 Århus – 22. lokakuuta 2019) oli tanskalainen kirjailija.
Laubin esikoisteos "Et Svaerd Dyppet i Honning" ilmestyi vuonna 1967. Hän kirjoitti runsaat viisikymmentä kirjaa, lyhyttä kertomusta ja romaania, joissa hän kertoo tarinoita ihmisistä Tanskan pienissä kaupungeissa. Hänen teoksiaan ei ole suomennettu.
Laub piti yli 20 taidenäyttelyä salanimellä Henry Barrach. Hänen maalauksensa ovat täynnä tarinoita, jotka monessa suhteessa kuvastavat hänen työtään kirjailijana. Myös hänen isänsä Henrik Hansen Laub oli taidemaalari.
Venio Losert

Venio Losert (s. 25. heinäkuuta 1976 Zavidovići, Bosnia ja Hertsegovina, Jugoslavia) on kroatialainen käsipalloilija ja kaksinkertainen olympiavoittaja. Maalivahtina pelaava Losert on voittanut olympiakultaa kahdesti: Atlantasta 1996 ja Ateenasta 2004.
Seurajoukkuetasolla Losert on edustanut 2000-luvulla suurimmaksi osaksi espanjalaisia seuroja, kuten FC Barcelonaa. 1990-luvulla Losert edusti kotimaassaan Kroatiassa maan ykkösseuraa RK Zagrebia.
Werner Liebrich

Werner Liebrich (18. tammikuuta 1927 Kaiserslautern – 20. maaliskuuta 1995 Kaiserslautern) oli saksalainen jalkapalloilija ja jalkapallovalmentaja.
Liebrich kuului Länsi-Saksan maajoukkueeseen, joka voitti vuoden 1954 MM-kilpailut. Hän pelasi MM-turnauksessa neljä ottelua, muun muassa välierän ja loppuottelun. Urallaan hän pelasi maajoukkueessa yhteensä 16 ottelua. Seurajoukkueurallaan hän edusti Kaiserslauternia, jonka paidassa hän voitti Saksan mestaruuden vuosina 1951 ja 1953.
Liebrich toimi Kaiserslauternin päävalmentajana kaudella 1964–1965.
Neitsyen galaksijoukko

Neitsyen galaksijoukko on galaksijoukko Neitsyen tähdistössä, 59 ± 4 miljoonan valovuoden päässä Maasta, ja se koostuu 1300–2000 galaksista. Niin kuin paikallinen ryhmäkin, se kuuluu Neitsyen superjoukkoon. Sen massaksi arvioidaan 1,2×1015 "M☉".
Laulava sydän – The Beatles

Laulava Sydän – The Beatles on samannimisen ohjelmasarjan esityksiä sisältävä kokoelmalevy. Albumilla eri esittäjät tulkitsevat The Beatles -yhtyeen kappaleita. Sarja esitettiin Yle TV2:ssa neljänä peräkkäisenä lauantaina (24. helmikuuta - 17. maaliskuuta). Kokoelma julkaistiin vuonna 2001.
Albumi nousi Suomen virallisen listan sijalle 22.
Reggio Emilian maakunta

Reggio Emilian maakunta on yksi Italian maakunnista. Se sijaitsee Emilia-Romagnan alueella, ja sen pääkaupunki on Reggio Emilia.
Reggio Emilian maakunnan pinta-ala on 2 291 km² ja väkiluku runsaat 530 000. Maakunnassa on 42 kuntaa. 
Reggio Emilian maakunnan halki virtaa kolme jokea: Po, Enza ja Secchia. Se on saanut nimensä muinaisten roomalaisten valtatiestä, Via Emiliasta.
Oleg Ivanov (jalkapalloilija, 1967)

Oleg Viktorovitš Ivanov (, s. 29. heinäkuuta 1967 Moskova, Venäjän SFNT, Neuvostoliitto) on venäläinen entinen jalkapalloilija ja nykyinen valmentaja. Hänen pelipaikkansa oli keskikenttä. 
Ura.
Ivanov aloitti uransa Neuvostoliiton kakkosliigan Krasnaja Presnja Moskovassa, josta hän siirtyi korkeimman liigan Spartak Moskovaan. Spartakin kanssa hän osallistui myös kauden 1990–1991 Euroopan cupiin, jonka välieriin joukkue ylsi.
Ivanov siirtyi Suomeen Spartak-toverinsa Valeri Popovitšin kanssa vuonna 1992. Siirtyminen Suomeen liittyy Neuvostoliiton hajoamisvaiheeseen. Neuvostoliiton hajoamisen seurauksena maan urheilutoiminnassa oli sekavuutta. Suomen valitsemisesta Ivanov toteaa: 
Kaksikko päätyi TPV:n ja Ilveksen kautta Hakaan, jossa he voittivat neljä Suomen-mestaruutta ja yhden Suomen cupin. Ivanovia ja Popovitšia on kutsuttu yhdeksi liigan parhaista tutkapareista ja heidän yhteispeliään parhaimmillaan pysäyttämättömäksi. Ivanov on valittu Veikkausliigan legendaksi.
Peliuransa jälkeen Ivanov on toiminut PS-44:n, ViipV:n ja TPV:n valmentajana. Hänellä on B-valmentajakoulutus.
Siviiliammatissa Ivanov vastaa kaivosteollisuudelle porakruunuja vastaavan yrityksen idänkaupasta. Asuinpaikka on edelleen Valkeakoskella.
Advanced Chess

Advanced Chess on Garri Kasparovin ideoima shakkivariantti, jossa pelaajilla on käytössään haluamansa shakkitietokone. Ensimmäinen ottelu pelattiin Kasparovin ja Topalovin välillä vuonna 1998.
Advanced Chess -lajin kannattajat ovat esittäneet, että sen etuja ovat:
Martin Škrtel

Martin Škrtel (s. 15. joulukuuta 1984 Handlová, Tšekkoslovakia) on uransa lopettanut slovakialainen jalkapalloilija, pelipaikaltaan puolustaja. Škrtel edusti ennen lopettamistaan slovakialaista Spartak Trnavaa. 
Škrtel pelasi aiemmin FK AS Trenčínissä 2001–2004, Pietarin Zenitissä 2004–2008 ja Liverpoolissa 2008–2016. Turkkilaisseura Fenerbaçheen hän siirtyi liverpoolista 14 heinäkuuta 2016 5 miljoonalla punnalla. Trenčínissä hän pelasi 45 ottelua ja teki kahdeksan maalia. Zenitissä otteluja kertyi 74 ja maaleja kolme. Liverpoolissa hän pelasi 319 peliä ja teki 18 maalia. 
Škrtel siirtyi italialaisseura Atalantaan kesällä 2019 mutta purki sopimuksensa jo muutama viikko myöhemmin ja jatkoi matkaansa Istanbuliin.
Škrtel voitti Zenitissa Venäjän pääsarjamestaruuden vuonna 2007. Samana vuonna hänet valittiin myös Slovakian vuoden jalkapalloilijaksi. Hän debytoi maajoukkueessa vuonna 2004 ja oli mukana MM-kisoissa 2010. 
17. toukokuuta 2022 Škrtel ilmoitti Instagram-sivullaan päättävänsä pelaajauransa selkävaivojen vuoksi.
Suomalaisen kansakoulun ystävät

Suomalaisen kansakoulun ystävät oli vuosina 1889–1964 toiminut suomalainen yhdistys, joka pyrki edistämään suomenkielisten kansakoulujen perustamista. 1800-luvun lopulla monissa Suomen ruotsinkielisissä kunnissa ei ollut lainkaan suomenkielisiä kansakouluja, eivätkä kunnat olleet halukkaita perustamaan niitä.
Perustaminen.
Yhdistys syntyi Helsingin suomalaisen klubin piirissä vuonna 1889. Helsingin pitäjässä ei ollut ainoatakaan suomenkielistä koulua, vaikka suomenkielisiä asukkaita oli yli kaksituhatta. Klubin jäsenet Herman Liikanen ja Antti Almberg ajoivat yhdistyksen perustamista suomenkielisen väestön sivistystilanteen parantamiseksi.
Yhdistys perustettiin Suomalaisen klubin vuosikokouksessa 6. huhtikuuta 1889, ja 24. toukokuuta senaatti vahvisti sen säännöt. Säännöissä yhdistys määritteli tehtäväkseen edistää suomenkielisten kansakoulujen perustamista sekä toimia kansansivistyksen hyväksi muillakin tavoin, kuten kansankirjastoja perustamalla, kirjallisuutta levittämällä ja luentoja pitämällä.
Yhdistyksen johtokuntaan valittiin esimieheksi Lars Neovius ja jäseniksi P. W. Hannikainen, A. H. Kallio, Lauri Kivekäs sekä Theodor Schwindt.
Toiminta.
Toiminta alkoi väestötilanteen ja koulutustarpeiden selvittämisellä, ja eri puolille Suomea värvättiin asiamiehiä, jotka tekivät tiedusteluja. Muutamassa vuodessa asiamiehiä oli lähes kaksisataa.
Yhdistys perusti kouluja, antoi apurahoja koulujen perustamiseen ja ylläpitämiseen sekä pyrki saamaan yksityisiä kouluja kuntien ylläpitämiksi. Ensimmäinen yhdistyksen perustama koulu oli Helsingin pitäjään vuoden 1891 alussa perustettu kiertokoulu. Parissa vuosikymmenessä maaseudun kouluolot paranivat merkittävästi: lukuvuonna 1890–1891 suomenkielisiä kansakouluja oli noin 700, 1900–1901 noin 1 600 ja 1910–1911 jo noin 2 500.
Alkuvuosina varoja toimintaan saatiin jäsenmaksuista ja arpajaisten järjestämisestä. Myöhemmin yhdistys sai myös merkittäviä lahjoituksia ja testamentteja.
Lakkauttaminen.
Yhdistys lakkautti toimintansa vuonna 1964 ja luovutti Suomen Kulttuurirahastolle pääoman, josta perustettiin Suomalaisen
Kansakoulun Ystävien rahasto. Rahasto edistää ja tukee suomenkielistä kansansivistystyötä.
Alagir

Alagir ( ja ) on kaupunki Pohjois-Ossetia-Alanian tasavallan keskiosassa Venäjällä Kaukasiassa. Alagir sijaitsee Ærydonjoen länsipuolella, 54 kilometriä tasavallan pääkaupungista Vladikavkazista länteen. Kaivosteollisuus on merkittävässä asemassa kaupungin taloudessa. Muita merkittäviä aloja ovat puunjalostus- ja säilyketeollisuus. Vuonna 2002 kaupungin väestöstä oli osseetteja 91,1 prosenttia ja venäläisiä 6,2 prosenttia. 
Historiaa.
Alagir perustettiin vuonna 1850 ja kaupunginoikeudet se sai vuonna 1938.
Jodi Benson

Jodi Benson (oik. Jodi Marzorati, s. 10. lokakuuta 1961 Rockford, Illinois) on yhdysvaltalainen teatterinäyttelijä ja ääninäyttelijä. Hän on ääninäytellyt muun muassa "Pieni merenneito" -animaatioelokuvasta Arielin äänenä. Elokuvan jälkeen hän on ollut muun muassa useissa Disneyn tuottamissa animaatiosarjoissa ja elokuvissa Arielin äänenä.
Elämäkerta.
Benson syntyi Rockfordissa, Illinoisissa vuonna 1961 Jodi Marzoratina. Hän kävi Boylanin katolilaista high schoolia, jonka jälkeen Benson opiskeli collegessa Millikinin yliopistossa Decaturissa Illinoisissa. Ensimmäisenä lukuvuotena Benson opiskeli lakia, mutta vaihtoi sen musikaali teatteriin. Opiskelun aikana hän pääsi esiintymään muutaman kerran Broadwaylla ja valmistumisensa jälkeen Benson siirtyi vakituisesti esiintymään Broadwaylle teatteriin.
Benson asuu Etelä-Georgiassa yhdessä aviomiehensä Ray Bensonin kanssa. Heillä on kaksi lasta.
Ääninäyttelijänä.
Benson näytteli pitkään teattereissa ja erityisesti Broadwaylla. Ääninäyttelijäksi hän päätyi vuonna 1989, kun Benson koe-esiintyi yli 500 muun näyttelijän kanssa Pieni merenneito -elokuvan pääroolia Arielia varten. Elokuvan jälkeen hän on toiminut hahmon virallisena äänenä lähes 20 vuotta. Listaan mahtuvat muun muassa Pieni merenneidon animaatiosarja, useita vieras esiintymisiä eri Disneyn tuottamissa animaatiosarjoissa, kuten "Mikin klubi". Lisäksi Benson oli Arielin äänenä "Kingdom Hearts" ja "Kingdom Hearts II" -videopeleissä. Tämän lisäksi Benson on ääninäytellyt useissa muissa animaatiosarjoissa lähinnä vierailevissa rooleissa, kuten Camp Lazlossa, Batman of the Futuressa, Duck Dodgersissa ja The Grim Adventures of Billy &amp; Mandyssa. Benson oli myös mukana animaatioelokuvissa Joosef – unten kuningas ja Toy Story 2:ssa Barbin äänenä.
David Fleay Wildlife Park

David Fleay Wildlife Park on villieläinpuisto Gold Coastissa, Queenslandissa, Australiassa. Puiston perusti eläintieteilijä David Fleay ja se esittelee Australian eläimistöä lähellä niiden luonnollista elinympäristöä olevissa olosuhteissa. Fleay hankki puiston maat pääosin vuosien 1951–1952 aikana. Puisto myytiin Queenslandin hallitukselle osissa vuosien 1982–1985 aikana ja nykyisin sitä johtaa osavaltion luonnonsuojelun virasto.
David Fleay Wildlife Parkilla on pitkä historia Australian alkuperäisten eläinten, kuten pöllöjen ja muiden petolintujen sekä taipaanien ja vesinokkaeläinten, vankeudessa lisääntymisen edistämisessä. Nykyisin tarhassa elää useita uhanalaia ja vaarantuneita lajeja, kuten ohjaskenguru, isopussikaniini, kultaparatiisikaija ja harlekiinipeippo. Näistä ohjaskenguru ja isopussikaniini kuuluvat puiston lisääntymisohjelmaan yhdessä neljän muun lajin – "Petaurus gracilis", "Petrogale persephone", keltavatsapussiliito-orava ja douglasinpussihiiri – kanssa. Eläintarhan yhteydessä toimii myös eläinsairaala.
Žagar

Žagar on unkarilainen musiikkiyhtye, joka soittaa elektro-alternatiivista musiikkia. Yhtye on saanut nimensä yhtyeen pianistin Balázs Zságerin sukunimestä. Laulujen sanat ovat pääosin englanniksi.
Historia.
Žagarin perustivat Yonderboi Quintet -yhtyeen kolme jäsentä vuonna 2001. Yhtyeen ensimmäinen levy "Local Broadcast" ilmestyi vuonna 2002 (Itävallassa vuonna 2003). Kaksi kappaletta tältä levyltä, ”Blindflight” ja ”Train”, soitettiin yhdysvaltalaisessa CSI-televisiosarjassa. Myöhemmin toiselta levyltä vielä yksi kappale, ”Three Seasons Fall”, kuultiin samassa sarjassa.
Vuonna 2004 ilmestyi soundtrack-levy "Eastern Sugar".
Yhtyeen toinen studioalbumi "Cannot Walk Fly Instead" ilmestyi vuonna 2007. Tällä levyllä oleva kappale ”Wings of Love” voitti International Songwriting Cometition -kilpailussa toisen sijan.
Riminin maakunta

Riminin maakunta on yksi Italian maakunnista. Se sijaitsee Emilia-Romagnan alueella, ja sen pääkaupunki on Rimini. Riminin maakunnan pinta-ala on 865 km² ja väkiluku runsaat 300 000. Riminin maakunnassa on 25 kuntaa. 
Maantiede.
Riminin maakunta sijaitsee Adrianmeren rannalla. San Marinon kääpiövaltio on sen itsenäinen länsinaapuri. Maakunta on pääosin tasankoa. Rannikkoalue on alava ja sen ranta on leveä sekä hiekkarannat ovat matalia. Maakunnassa ei ole suuria järviä. Alueen sen tärkein joki on Marecchia. 
Matkailu.
Maakunnassa on monia vesipuistoja. Alueen matkailua on kehitetty 1800-luvun puolesta välistä, ja sen huippuvuosia olivat 1960- ja 1970-luvut.
Syddjursin kunta

Syddjurs on Keski-Jyllannin alueella Tanskassa sijaitseva kunta. Vuoden 2020 huhtikuussa kunnassa oli 43 087 asukasta, ja sen pinta-ala oli 689,8 neliökilometriä. Kunnan keskustaajama on nimeltään Rønde.
Kunta syntyi 1. tammikuuta 2007 Tanskan kuntauudistuksen seurauksena, jolloin entiset Ebeltoftin, Midtdjursin, Rosenholmin ja Rønden kunnat yhdistyivät.
The Five Comets

The Five Comets oli tamperelainen yhtye, joka perustettiin 1960-luvun alussa nimellä "The Comets".
Yhtye lopetti keväällä 2018.
Kokoonpanot.
Alkuperäinen kokoonpano.
Koska Bill Haleyn yhtyeen nimi oli Bill Haley &amp; His Comets, haluttiin nimi vaihtaa ja samalla yhtyeeseen tuli laulusolistiksi Rauli Koivisto. Tämän jälkeen yhtyeen uudeksi nimeksi tuli "The Five Comets".
Julkaisut.
Yhtye levytti vuonna 1964 singlen "Älä hylkää rakkautta / Ringo valtuustoon" Parlophone par 943.
Mentuherkhepeshef

Ramses Mentuherkhepeshef (tai Mentu-her-khepeshef) oli yksi Ramses IX:n pojista, ja muinaisen Egyptin prinssi. Hän on haudattu Egyptissä sijaitsevan Kuninkaiden laaksoon hautaan KV19. 
Hauta oli alun perin tarkoitettu Ramses VIII:n käyttöön, mutta Mentuherkhepeshef valloittikin sen itselleen.
Songnim

Songnim (, hanja 松林市) on kaupunki Korean demokraattisen kansantasavallan Pohjois-Hwanghaen maakunnassa. Se sijaitsee maakunnan luoteisosassa Daedongjoen vasemmalla rannalla maan pääkaupunki Pjongjangin eteläpuolella. Vuoden 2008 väestönlaskennan mukaan kaupungissa oli 128 831 asukasta.
Songnim oli alun perin pieni kylä, jonne Mitsubishi perusti Japanin miehityskaudella terästehtaan. Tehdas aloitti tuotannon vuonna 1918, minkä jälkeen paikkakunta kasvoi teollisuuskaupunkina. Vuoteen 1947 saakka sen nimi oli "Gyeomipo", joka tarkoittaa ”Kenjin satamaa” ja sai nimensä japanilaisen komentajan Watanabe Kenjin mukaan. Songnimin kaupunki perustettiin vuonna 1947. Terästehdas kärsi Korean sodan pommituksissa pahoja vahinkoja, mutta se rakennettiin uudelleen ja nykyään Hwanghaen rauta- ja teräskompleksina tunnettu tehdas hallitsee kaupungin talouselämää.
Jarkko Koski-Vähälä

Jarkko Tapani Koski-Vähälä (s. 21. marraskuuta 1978 Kokkola) on suomalainen keihäänheittäjä. Koski-Vähälä on pituudeltaan 194 cm ja painoltaan 93 kg. Hän on syntynyt Kokkolassa, asuu nykyään Ylivieskassa, mutta on suurimman ajan elämästään asunut Ullavassa. 
Hänen valmentajanaan toimi vuosina 2001–2004 Esa Utriainen ja vuodesta 2004 eteenpäin Kimmo Kinnunen. Hän oli vuoteen 2007 asti Ullavan Kilvan jäsen ja vuodesta 2008 alkaen hän edustaa Ylivieskan Kuulaa.
Vuonna 2011 Jarkko Koski-Vähälä voitti Pihtiputaan keihäskarnevaalit tuloksella 81,53.
Luettelo televisiosarjan Jake Long – amerikkalainen lohikäärme jaksoista (1. tuotantokausi)

Jake Long – amerikkalaisen lohikäärmeen 1. tuotantokausi alkoi Yhdysvalloissa 21. tammikuuta 2005 jaksolla "Old School Training", joka tunnetaan Suomessa nimellä Vanhanaikaista koulutusta. 1. kausi käsittää 21 jaksoa. Yhdysvalloissa ensimmäisen kauden esitys päättyi 29. tammikuuta 2003.
Suomessa 1. kausi käynnistyi 6. syyskuuta 2006 ja päättyi 7. helmikuuta 2007.